
6. Bolfenkov pohod povezuje Štajersko 
Najdaljši organiziran pohod na Štajerskem letos dobiva novo dimenzijo s kolesarskim izletom
Trnovska vas, 17. september 2026 - V soboto, 26. septembra 2026, bo Bolfenkov pohod že šestič povezal cerkvi sv. Bolfenka v Trnovski vasi in na Mariborskem Pohorju. Skoraj 35 kilometrov dolga pot povezuje Slovenske gorice, Dravsko dolino, Maribor in Pohorje, štiri občine ter številne lokalne zgodbe, društva in turistične ponudnike. Pohod, ki je iz lokalne pobude prerasel v povezovalni dogodek širšega regionalnega pomena, letos dobiva novo vsebino – vodeni kolesarski izlet po Slovenskih goricah.
Bolfenkov pohod pripravljajo Športno društvo Kenguru, Občina Trnovska vas in RRA Podravje – Maribor, ob sodelovanju občin, društev, turističnih ponudnikov in drugih partnerjev vzdolž poti. 
Skoraj 35 kilometrov povezovanja krajev in ljudi
Bolfenkov pohod se začne pri cerkvi sv. Bolfenka v Trnovski vasi, od koder pohodnike pot vodi skozi Zavrh, Zimico, Trčovo in Malečnik, mimo dvorca Betnava ter vse do cerkve sv. Bolfenka na Mariborskem Pohorju. Na svoji poti povezuje občine Trnovska vas, Lenart, Duplek in Maribor ter različne pokrajinske in turistične zgodbe Štajerske.
»Ko smo pred šestimi leti začeli Bolfenkov pohod, je bila osnovna ideja preprosta - peš povezati dva Bolfenka. Danes je to približno 35 kilometrov dolg pohod, ki povezuje Slovenske gorice, Dravsko dolino, Maribor in Pohorje ter štiri občine. Pri tem pa pohod ne raste samo po številu udeležencev, ampak predvsem po vsebini,« poudarja Boris Pukšič, predstavnik Športnega društva Kenguru, organizatorja 6. Bolfenkovega pohoda.
Prav vsebina ob poti postaja pomemben del pohoda. Pohodniki ob premagovanju trase spoznavajo Zavrh in Maistrovo zgodbo, razglede Slovenskih goric, Malečnik s cerkvijo sv. Petra in katakombami ter druge zanimivosti ob poti, pohod pa tako poleg športnega izziva postaja tudi način odkrivanja manj znanih delov Štajerske.
Pomemben del pohoda postajajo tudi vsebine, ki jih ob poti soustvarjajo lokalna društva, partnerji in turistični ponudniki. V letošnjo izvedbo se med drugim vključujejo Vinogradniško, vinarsko in turistično društvo TRTA, Visit Malečnik in cerkev sv. Petra v Malečniku, Posestvo Sončni raj s Fontano vin, Sladoledarna Ku-Ku, Gostišče Siva Čaplja ter TP PUH d.o.o.. Lokalni partnerji s postanki, predstavitvami in ponudbo pohodnikom omogočajo, da kraje ob poti tudi pobliže spoznajo in doživijo, ob zaključku pohoda pa bo Gostišče Siva Čaplja za pohodnike pripravilo golaž.
Trnovska vas kot začetek širše turistične zgodbe
Pomembno izhodišče Bolfenkovega pohoda je Trnovska vas, kjer se pri cerkvi sv. Bolfenka vsako leto začne pot proti Pohorju.
»Za Občino Trnovska vas ima Bolfenkov pohod poseben pomen, saj se pot začne prav v naši občini. Dogodek prispeva k prepoznavnosti Trnovske vasi, predstavlja naše kraje in znamenitosti ter nas povezuje s širšo turistično ponudbo Štajerske. Veseli nas, da je iz lokalne pobude nastal tradicionalen dogodek, ki v naš kraj vsako leto privabi nove obiskovalce. Pomembno je tudi, da Trnovska vas s pohodom postaja izhodišče širše turistične zgodbe, ki povezuje štiri občine in različne dele Štajerske vse do Pohorja. Takšni dogodki prispevajo k prepoznavnosti naše občine, spodbujajo obisk naših krajev ter ustvarjajo priložnosti za vključevanje lokalnih društev in ponudnikov,« poudarja Alojz Benko, župan Občine Trnovska vas.
Od dogodka do palete doživetij Štajerske
Razvoj Bolfenkovega pohoda sledi širšemu cilju povezovanja posameznih dogodkov z lokalno ponudbo in oblikovanja vsebin, zaradi katerih obiskovalci posamezne dele destinacije ne le obiščejo, temveč jih tudi doživijo.
»Bolfenkov pohod je lep primer, kako lahko lokalna pobuda preraste v turistični produkt širšega regionalnega pomena. Za Štajersko, ki je bila letos uvrščena med tri najboljše destinacije Evrope 2026, je strateškega pomena prav razvoj takšnih vsebin - dogodkov, ki povezujejo različne kraje, občine, ponudnike, naravno in kulturno dediščino ter obiskovalcu ponudijo razlog, da v destinaciji ostane dlje in jo doživi na več načinov.
Naš cilj zato ni razvijati zgolj posameznih dogodkov, ampak okoli njih postopoma graditi širšo paleto doživetij. Bolfenkovemu pohodu letos dodajamo novo dimenzijo s kolesarskim izletom, ki bo udeležence popeljal skozi Slovenske gorice ter povezal razglede, kulturno dediščino, lokalne zgodbe in doživetja. Prav v takšnem povezovanju pohodništva, kolesarjenja, dediščine in lokalne ponudbe vidimo velik potencial za nadaljnji razvoj aktivnega turizma na Štajerskem,« pojasnjuje Karmen Razlag, vodja Sektorja za turizem na RRA Podravje - Maribor.
»Na RRA Podravje - Maribor želimo tudi v prihodnje podpirati pobude, ki prispevajo k razvoju in prepoznavnosti Štajerske kot povezane turistične destinacije. Pri tem je pomembno, da dobre lokalne zgodbe dobijo priložnost za nadaljnji razvoj in nagovor širšega kroga obiskovalcev,« poudarja Nataša Ritonija, direktorica RRA Podravje - Maribor. 
Letos prvič tudi na kolesu
Novost letošnjega dogodka je vodeni kolesarski izlet po Slovenskih goricah, ki bo potekal vzporedno z Bolfenkovim pohodom. Kolesarji bodo ob 10. uri krenili iz Trnovske vasi, pot pa jih bo skozi Drbetince, Sveto Trojico, Voličino in Zavrh vodila nazaj na izhodišče. Ob poti bodo spoznavali naravno in kulturno dediščino Slovenskih goric, lokalne zgodbe in ponudbo, med drugim pa se bodo v Zavrhu pridružili tudi trgatvi potomke Najstarejše trte.

Udeležence bodo spremljali novi licencirani kolesarski vodniki destinacije Štajerska, s čimer destinacija krepi pogoje za nadaljnji razvoj kakovostnih vodenih kolesarskih doživetij. Udeležba je mogoča ob predhodni prijavi, število mest pa je omejeno.
____________________________________________________________________________________
Dodatne informacije:
· Karmen Razlag, vodja sektorja za turizem, RRA Podravje - Maribor, +386 (0)31 682 373, karmen.razlag@rra-podravje.si
· Več informacij: 
6. Bolfenkov pohod: https://www.stajerska.si/6-bolfenkov-pohod
Kolesarski izlet: https://www.stajerska.si/dogodki/kolesarski-izlet-v-sklopu-6-bolfenkovega-pohoda 

